Source: https://www.lesana-duricova.sk/news/zmena-tuzemskeho-stravneho-od-1-6-2018/
Timestamp: 2020-04-04 07:57:32+00:00

Document:
Zmena tuzemského stravného od 1.6.2018 :: Lesana Ďuricová
Úvodná stránka > Zmena tuzemského stravného od 1.6.2018
Čo všetko prináša zmena tuzemského stravného?
Novým Opatrením MPSVaR pod číslom 148/2018 Z. z. sa od 01. júna 2018 ustanovujú nové sumy stravného pre tuzemské pracovné cesty. Táto zmena tuzemského stravného ovplyvňuje aj ďalšie veličiny.
Schválené stravné pre tuzemské pracovné cesty:
 Pre časové pásmo 5 hodín až 12 hodín trvania pracovnej cesty – 4,80 € 
Pre časové pásmo 12 hodín až 18 hodín trvania pracovnej cesty – 7,10 €
 Pre časové pásmo nad 18 hodín trvania pracovnej cesty – 10,90 €
Čo sa ešte mení?
1. Minimálna suma gastrolístka
2. Minimálna a maximálna hodnota daňového príspevku na stravovanie
3. Maximálna hodnota stravného pre SZČO za odpracovaný deň
4. Krátenie stravného pri pracovnej ceste zamestnanca
1. Minimálna suma gastrolístka (Zákonník práce - § 152 ods. 4).
Podľa Zákonníka práce, minimálna suma stravného lístka musí predstavovať najmenej 75 % hodnoty stravného pre časové pásmo 5 hodín až 12 hodín. Od júna 2018 má teda zamestnanec nárok na stravný lístok v minimálnej hodnote 3,60 € (4,80 * 0,75).
2. Minimálna a maximálna hodnota daňového príspevku na stravovanie (Zákonník práce - § 152 ods. 3, Zákon o dani z príjmov - § 19 ods. 2, písm. c) bod 5)
Zákonník práce ustanovuje aj výšku minimálneho a maximálneho príspevku na stravovanie. Minimálny príspevok je najmenej 55% z ceny jedla. Ak ide o príspevok zo stravného lístka v hodnote 3,60 € - minimálna suma príspevku od júna 2018 bude 1,98 € (3,60 * 0,55).
V prípade, ak zamestnávateľ pre svojich zamestnancov sprostredkuje stravovanie v stravovacom zariadení prostredníctvom „ich vlastných stravovacích poukážok“, za cenu jedla sa považuje hodnota stravovacej poukážky.
Maximálna suma, ktorou môže zamestnávateľ prispieť, je 55% z hodnoty stravného za časové pásmo 5 až 12 hodín. Od júna 2018 to bude suma 2,64 € (4,80 * 0,55). Do tejto výšky je príspevok na stravovanie uznateľným daňovým výdavkom zamestnávateľa.
Otázka: Firma zabezpečuje pre svojich zamestnancov stravovanie prostredníctvom inej právnickej osoby. V stravovacom zariadení je cena jedla v hodnote 3,20 €. Zamestnávateľ prispieva sumou 2 €. Môže si zamestnávateľ uplatniť tieto dve eurá do daňových výdavkov?
Minimálny príspevok je vo výške 55% z ceny jedla – teda suma 1,76 € (3,20 * 0,55). Maximálna hodnota príspevku je do výšky 55% stravného poskytovaného pri pracovnej ceste v trvaní 5 až 12 hodín – suma 2,64 € (4,80 * 0,55).
Zamestnávateľ môže prispievať sumou 2 € na každé jedlo. Celá výška príspevku je plne uznateľným daňovým výdavkom.
3. Maximálna hodnota stravného pre SZČO za odpracovaný deň (Zákon o dani z príjmov - § 19 ods. 2, písm. e, p)
Aj u podnikateľov – FO dôjde k zvýšeniu daňového výdavku za stravovanie. Daňovník s príjmami podľa § 6 ods. 1 a 2 má nárok za každý odpracovaný deň na stravné. A to vo výške stravného pre časové pásmo 5 až 12 hodín – tj. od júna 2018 v hodnote 4,80 €.
Nárok na stravovanie vo výške maximálne 4,80 €, musí daňovník podložiť preukázateľným dokladom (napr. doklad z reštaurácie – blok z ERP/VRP, nákup gastrolístkov...).
Ak podnikateľ SZČO vykonáva prácu na inom mieste, ako je jeho pravidelné pracovisko, vzniká mu nárok na stravné podľa počtu hodín, ktoré strávil na pracovnej ceste. A to v rozsahu, ako je ustanovené v zákone o cestovných náhradách. Čo znamená, že pri pracovnej ceste pre podnikateľa SZČO sa uplatňuje stravné ako pre zamestnancov.
4. Krátenie stravného pri pracovnej ceste zamestnanca (Zákon o cestovných náhradách - § 5 ods. 6)
Ak má zamestnanec na pracovnej ceste preukázane zabezpečené bezplatné stravovanie (raňajky, obed alebo večeru), nárok na stravné sa mu kráti v rozsahu poskytnutej stravy.
 Raňajky (krátenie 25%) 
Obed (krátenie 40 %)
 Večera (krátenie 35%)
Krátenie stravného sa vypočíta z ustanovenej sumy pre časové pásmo nad 18 hodín. Od júna 2018 to bude z hodnoty 10,90 €.
SZČO | zamestnanci | stravné | mzdy

References: § 152
 § 152
 § 19
 § 19
 § 6
 § 5